Răzvan Cuc, ministrul Transporturilor, a spus într-o conferință de presă că îl invită pe președintele Klaus Iohannis la o cafea pentru a discuta despre infrastructură. El susține că șeful statului nu cunoaște țara, pentru că paralel cu drumul național pe care s-a petrecut accidentul grav de sâmbătă, din Ialomița, era și autostrada, pe care șoferul camionului putea să o folosească.

„Dacă președintele nu are consilieri, îl primesc la o cafea și îi pot explica președintelui cum este cu autostrăzile și în ce stadiu suntem...Când vorbește de infrastructură, trebuie să și cunoască zona. Știu că este complicat să cunoști când te plimbi cu avioane private înmatriculate pe trei firme separate, ba în SUA, ba în Marea Britanie, ba în Luxemburg, este greu să vezi ce se întâmplă în România, dar lângă acel drum era o autostradă”, a spus Răzvan Cuc.

Declarația vine după ce președintele a spus că de vină pentru cel mai grav accident din acest an e nepăsarea „criminală” a PSD și lipsa de infrastructură decentă, amintește Mediafax.

„Avem nevoie de infrastructură rutieră, digitală. Astăzi avem din păcate încă o dată un exemplu de ce este absolută nevoie, de infrastructură decentă. Azi-dimineață la 6 și ceva am primit un mesaj cutremurător. Între Urziceni și Slobozia a avut loc un accident rutier groaznic cu 10 morți și aproape 10 răniți grav. M-a întristat foarte mult. Condoleanțe și îmi pare foarte rău. Ce să înțelegem de aici? Să înțelegem că lipsa de infrastructură ucide, precum și corupția ucide. Această nepăsare criminală a PSD-iștilor costă vieți de români. Dragii mei, avem nevoie de această infrastructură. Ideea cu autostrada nu este doar o ambiție politică, în niciun caz un moft. Acum, în secolul XXI, secolul mobilității, avem nevoie de infrastructură ca de aer, altfel pur și simplu vom rămâne în urmă”, a spus Klaus Iohannis, în Iași.

Bilanțul accidentului rutier produs în zona localității Sfântul Gheorghe din Ialomița arată că 10 oameni au murit și șapte au fost răniți. Polițiștii rutieri au stabilit că accidentul s-a produs după ce TIR-ul a pătruns pe contrasens și a lovit microbuzul care ducea, sâmbătă dimineața, pasagerii spre locurile de muncă.

Editor web: Monica Bonea